SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 72

**2019. gada 10. decembrī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Juris Rancāns**

**Aldis Blumbergs**

**Edvīns Šnore**

**Jānis Ādamsons**

**Ivans Klementjevs**

**Mārtiņš Staķis**

*uzaicinātie* ***uz 1. jautājumu:***

* Aizsardzības ministrijas Juridiskā departamenta Tiesību aktu nodaļas vadītāja vietniece **Irina Šamarina**;
* Rīgas brīvostas pārvaldes Ostas policijas priekšnieka vietnieks **Artis Zīders**;
* Valsts drošības dienesta priekšnieka vietnieks **Ints Ulmanis**;

***uz 2. jautājumu:***

* Valsts policijas Galvenās kārtības policijas pārvaldes Koordinācijas un kontroles pārvaldes Licencēšanas un atļauju sistēmas biroja priekšnieka vietnieks **Andris Melkers**;
* Iekšlietu ministrijas Juridiskā departamenta Starptautisko tiesību nodaļas juriskonsults **Aleksejs Niščaks**;
* Iekšlietu ministrijas Juridiskā departamenta Starptautisko tiesību nodaļas vadītāja **Karina Zagoskina**;
* Latvijas Peintbola federācijas valdes priekšsēdētājs, prezidents **Uldis Bērziņš**;
* Tieslietu ministrijas Valststiesību departamenta Administratīvo tiesību nodaļas vadītāja **Guna Žvīgure**;
* Tieslietu ministrijas Valststiesību departamenta Administratīvo tiesību nodaļas juriste **Linda Upīte**;
* Zemkopības ministrijas Meža departamenta Meža resursu un medību nodaļas vecākais referents **Jānis Bārs**;

***uz 3. jautājumu:***

* Aizsardzības Ministrijas Industrijas un pētniecības atbalsta nodaļas vadītājs **Mārtiņš Mežulis**;
* Aizsardzības ministrijas Juridiskā departamenta Tiesību aktu nodaļas vadītāja vietniece **Irina Šamarina**;

***uz 4. jautājumu:***

* Tieslietu ministrijas Tiesu sistēmas politikas departamenta juriste **Inese Gaile;**
* Tieslietu ministrijas Tiesu sistēmas politikas departamenta juriste **Laura Līce;**
* Aizsardzības ministrijas Juridiskā departamenta Tiesību aktu nodaļas vadītāja vietniece **Irina Šamarina;**
* Valsts drošības dienesta priekšnieka vietnieks **Ints Ulmanis**;

**Saeimas Juridiskā biroja vecākā juridiskā padomniece Līvija Millere;**

**Komisijas darbinieki: vecākā konsultante Ieva Barvika, konsultanti Kristiāna Bumbiere, Inese Silabriede, Daina Sunepa un Māris Veinalds**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteI.Silabriede

**Sēdes veids:** atklāta

*Izskatāmie dokumenti:*

 *Iekšlietu ministrijas 05.12.2019. vēstule Nr.1-28/2956 (Saeimas reģ. Nr. 2/2994-13/19).*

Darba kārtība:

1. **Grozījums Latvijas Republikas Zemessardzes likumā (470/Lp13) 2. lasījums.**
2. **Grozījumi Ieroču aprites likumā (**[**473/Lp13**](https://titania.saeima.lv/LIVS13/saeimalivs13.nsf/webSasaiste?OpenView&restricttocategory=473/Lp13)**) 2. lasījums.**
3. **Grozījumi Mobilizācijas likumā (360/Lp13) 3. lasījums.**
4. **Grozījumi Karatiesu likumā (504/Lp13) 1. lasījums.**
5. **Dažādi.**

**J.Rancāns** atklāj sēdi un iepazīstina izskatāmo darba kārtību.

**1. Grozījums Latvijas Republikas Zemessardzes likumā (470/Lp13) 2. lasījums.**

**J.Rancāns** informē, ka izskatīšanai ietverti divi komisijas virzītie priekšlikumi. Priekšlikums Nr. 1 paredz tehniskus grozījumus – subjekta nosaukuma nomaiņu, kura nepieciešamība jau tika izdiskutēta, izskatot likumprojektu 1. lasījumā.

*Deputātiem nav iebildumu.*

Komisijas priekšlikumā Nr. 2 ierosināts apsvērt nepieciešamību paplašināt likuma 14. panta pirmās daļas 2.punktā uzskaitīto subjektu loku, ietverot tajā arī **ostas policiju**.

**J.Rancāns** dod vārdu Ostas policijas pārstāvim.

**A.Zīders** uzskata, ka ostas policija ir iekļauta likumā “Par policiju”, līdz ar to – tāds pat subjekts, kā pārējie šajā punktā iekļautie. Ostas policijas darbinieki ir tādas pat amatpersonas, kā jebkuras citas policijas darbinieks, un šo darbu jau šobrīd nevar savienot dienestu zemessardzē.

**J.Rancāns** dod vārdu Aizsardzības ministrijas (turpmāk – AM) pārstāvei.

**I.Šamarina** informē, ka viņai šobrīd nav zināma Nacionālo bruņoto spēku (NBS) nostāja šajā jautājumā, tādēļ nevar šo priekšlikumu ne atbalstīt, ne noraidīt. Ierosina jautājumu atlikt uz 3.lasījumu, vai arī to ietvert nākamajā likumprojektā “Grozījumi Latvijas Republikas Zemessardzes likumā”, pie kura šobrīd tiek strādāts. Nav informācijas, vai zemessardzē šobrīd ir kāds ostas policijas darbinieks.

**J.Rancāns** dod vārdu L.Millerei.

**L.Millere** akcentē nepieciešamībunoskaidrot, vaišobrīd zemessardzes sastāvā ir kāds ostas policijas darbinieks. Ja tāda situācija ir, tad ir jādomā arī par pārejas noteikumiem.

**J.Rancāns** ierosina ievākt papildus informāciju par esošo situāciju, bet par priekšlikumu lemt, likumprojektu izskatot 3. lasījumā.

**J.Ādamsons** uzskata, ka jautājums jāatliek uz 3. lasījumu.

*Notiek diskusija par izskatāmās normas nepieciešamību.*

**J.Rancāns** aicina atbalstīt likumprojektu otrajam lasījumam un noteikt priekšlikumu iesniegšanas termiņu.

*Deputātiem nav iebildumu. Tiek saskaņots arī priekšlikumu iesniegšanas termiņš.*

**LĒMUMS:**

**-** atbalstītlikumprojektu “Grozījums Latvijas Republikas Zemessardzes likumā”(470/Lp13) un virzīt izskatīšanai Saeimas sēdē otrajā lasījumā;

- noteikt priekšlikumu iesniegšanas termiņu trešajam lasījumam – 15. janvāri.

**2. Grozījumi Ieroču aprites likumā (**[**473/Lp13**](https://titania.saeima.lv/LIVS13/saeimalivs13.nsf/webSasaiste?OpenView&restricttocategory=473/Lp13)**) 2. lasījums.**

**J.Rancāns** informē, ka par šo likumprojektu saņemti 6 priekšlikumi. Aicina sākt tos izskatīt. Dod vārdu Iekšlietu ministrijas (turpmāk – IeM) pārstāvjiem.

**Nr. 1** – iekšlietu ministra S.Ģirģena priekšlikums – likumprojekta 1. pantā ietverto terminu definīciju precizējumi.

**A.Melkers** paskaidro, ka redakcijas precizētas saskaņā ar komisijā pirmajā lasījumā norādīto. Jaunās redakcijas saskaņotas ar Saeimas Juridisko biroju.

**J.Ādamsons** iebilst pret termina “munīcija” formulējumu.

**Komisija nolemj atbalstīt priekšlikumu Nr.1.**

**Nr. 2** – iekšlietu ministra S.Ģirģena priekšlikums – papildināt likuma 13. panta pirmo daļu ar jaunu 10.punktu iesniegtajā redakcijā.

**A.Melkers** izskaidro, ka 13. panta pirmajā daļā ir ietverti aizliegumi fiziskajām personām saistībā ar ieroču apriti. Uzskata, ka ir nepieciešams arī aizliegums atteikties no medicīniskās pārbaudes alkohola koncentrācijas noteikšanai, narkotisko, psihotropo, toksisko vai citu apreibinošu vielu ietekmes pārbaudes. Norma ir jālasa kontekstā ar 13. panta pirmās daļas 5. un 6.punktu. Šī norma ir saskaņota ar Tieslietu ministriju (turpmāk – TM). Priekšlikums ir saistīts ar tālāk sekojošajiem priekšlikumiem (Nr. 4) par nozaru administratīvo pārkāpumu kodifikācijas ieviešanas sistēmu.

**J.Ādamsons** atbalsta normu pēc būtības, bet norāda uz problēmām tās izpildē. Uzskata, ka redakciju vajag konkretizēt.

**I.Klementjevs** norāda uz iespējamiem pārspīlējumiem normas piemērošanā.

*Notiek diskusija par priekšlikumu.*

**L.Millere** atzīmē, ka idejiski norma ir laba, bet nepieciešams precizēt formulējumu, tajā ietverot papildus kritērijus, lai tā būtu nepārprotama. Atzīmē līdzīgas aizliedzošās normas citos likumos un sodu konsekvences. Uzskata, ka uz 3. lasījumu norma ir jāpilnveido.

**J.Ādamsons** aicina konceptuāli atbalstīt priekšlikumu, bet uz 3. lasījumu to precizēt.

**J.Rancāns** aicina atbalstīt priekšlikumu Nr. 2 konceptuāli atbalstīt, bet uz 3. lasījumu to precizēt.

*Balsojums: par – 5; pret – 0; atturas – 1 (I.Klementjevs).*

**Komisija nolemj atbalstīt priekšlikumu Nr.2.**

**Nr. 3** – iekšlietu ministra S.Ģirģena priekšlikums – likuma 51. un 54. panta precizētas redakcijas.

**A.Melkers** informē, ka šajā priekšlikumā ir precizēta terminoloģija, šie ir tehniski precizējumi.

*Deputātiem nav iebildumu.*

**Komisija nolemj atbalstīt priekšlikumu Nr.3.**

**Nr. 4** – Saeimas deputāta R.Bergmaņa priekšlikums – likuma 69. panta “Šautuvju kategorijas” jauna redakcija, kurā pirmās kategorijas šautuvēs atļauts izmantot arī peintbola ieročus.

**J.Rancāns** dod vārdu IeM pārstāvjiem.

**K.Zagoskina** iebilst pret šo priekšlikumu, uzver peintbola kā sporta veida specifiku. Atzīmē arī uzņēmējdarbības ierobežojumus.

**A.Melkers** akcentē dažādu kategoriju šautuvju atšķirīgās drošības prasības.

**J.Rancāns** dod vārdu Peintbola federācijas pārstāvim.

**U.Bērziņš** informē, ka federācijai šajā jautājumā ir notikušas konsultācijas ar IeM un Izglītības un zinātnes ministriju. Uzsver nepieciešamību sakārtot peintbola ieroču izmantošanas jautājumus, lai sekmētu šī sporta veida attīstību nākotnē.

*Notiek diskusija par peintbola problēmām. Jautājumus un viedokļus izsaka M.Staķis, U.Bērziņš, J.Rancāns, K.Zagoskina un J.Ādamsons. Komisija konstatē, ka piedāvātā redakcija nevis veicinās peintbola attīstību, bet gan ierobežos jau esošo sistēmu.*

**L.Millere** atzīmē, ka ar šo priekšlikumu nekas netiek atrisināts; iesaka pārskatīt jau esošo peintbola sacensību tiesisko regulējumu un pārstrādāt redakciju.

**J.Rancāns** ierosina neatbalstīt R.Bergmaņa priekšlikumu, bet autoriem uz 3. lasījumu sagatavot precizētu redakciju.

*Deputātiem nav iebildumu.*

**Komisija nolemj neatbalstīt priekšlikumu Nr.4.**

**Nr. 5** – iekšlietu ministra S.Ģirģena priekšlikums – papildināt likumprojektu ar XX nodaļu “Administratīvie pārkāpumi ieroču, munīcijas, to sastāvdaļu un speciālo līdzekļu aprites jomā un kompetence administratīvo pārkāpumu procesā” (98.-103. pants). Tas ir atbilstoši Latvijas Administratīvo pārkāpumu kodeksa (LAPK) 181. un 181.1 pantam.

**J.Rancāns** dod vārdu A.Melkeram.

**A.Melkers** komentē priekšlikumu, akcentē tā saistību ar LAPK atbilstošajiem pantiem; atzīmē atšķirības terminoloģijas piemērošanā. Atbildot uz deputātu jautājumiem par sodu apmēra palielināšanos, A.Melkers uzsver preventīvā darba nolūku, kā arī atzīmē, ka līdzšinējā perioda pārkāpumu skaitam nav bijusi tendence samazināties. Šāda politika tika atbalstīta arī darba grupā.

**G.Žvīgure** TM vārdā iebilst pret šī priekšlikuma virzīšanu uz 2. lasījumu, informē, ka tas nav saskaņots ar TM. Šāds pat projekts šobrīd tiek virzīts arī izskatīšanai Ministru kabinetā. Neredz pamatojumu steigai to virzīt caur 2. lasījumu, jo Administratīvās atbildības likuma spēkā stāšanās ir pagarināta uz 01.07.2020. Uzskata, ka nav sabalansēti sodu apmēri, ir nepieciešams pārskatīt LAPK un šī likumprojekta normu atbilstību. TM pārstāvjiem ir iebildumi pēc būtības.

**J.Bārs** Zemkopības ministrijas (turpmāk – ZM) vārdā atzīmē slikto sadarbību ar TM darbā pie Ieroču aprites likuma pilnveidošanas. Netiek saņemtas atbildes par ZM iesniegtajiem priekšlikumiem.

**G.Žvīgure** iebilst, ka šie jautājumi tiek skatīti Valsts sekretāru sanāksmēs, tiek izsludināti projekti.

**J.Ādamsons** aicina atbalstīt priekšlikumu, aizrāda uz TM nekonsekvenci, diskutējot par sodu palielināšanu dažādos šīs administratīvo pārkāpumu paketes likumprojektos. Uzskata, ka ieroču jomā soda sankcijas ir jāpalielina.

*Notiek diskusija par soda sankciju piemērošanu dažādos administratīvo pārkāpumu paketes likumprojektos. Diskutē M.Staķis, J.Ādamsons un J.Rancāns.*

**J.Rancāns** dod vārdu L.Millerei.

**L.Millere** atzīmē, ka Juridiskajam birojam nav idejisku iebildumu pret šo priekšlikumu, bet uz 3. lasījumu būs daudz darba. Būs gan redakcionāli labojumi, gan arī pēc būtības.

**J.Rancāns** aicina atbalstīt šo priekšlikumu, bet saskaņošanai iedot garāku priekšlikumu iesniegšanas termiņu.

*Deputātiem nav iebildumu.*

**Komisija nolemj atbalstīt priekšlikumu Nr.5.**

**Nr. 6** – iekšlietu ministra S.Ģirģena priekšlikums – papildināt Pārejas noteikumus ar normu par likuma XX nodaļas spēkā stāšanās laiku.

*Deputātiem nav iebildumu.*

**Komisija nolemj atbalstīt priekšlikumu Nr.6.**

**J.Rancāns** dod vārdu J.Bāram.

**J.Bārs** atgādina par to, ka valdībā netiek uzklausīti ZM priekšlikumi saistībā ar Ieroču aprites likumu un ar to saistītajiem Ministru kabineta noteikumiem.

**J.Rancāns** iesaka šos priekšlikumus iesniegt komisijai uz likuma izskatīšanu 3. lasījumam.

**L.Millere** atgādina, ka ir būtiski izvērtēt, cik ZM iesniegtie priekšlikumi būs atbilstoši izskatīšanai 3.lasījumā.

**J.Rancāns** aicina atbalstīt likumprojektu otrajam lasījumam un noteikt priekšlikumu iesniegšanas termiņu.

*Deputātiem nav iebildumu. Tiek saskaņots arī priekšlikumu iesniegšanas termiņš.*

**LĒMUMS:**

**-** atbalstītlikumprojektu “Grozījumi Ieroču aprites likumā”(Nr.473/Lp13) un virzīt izskatīšanai Saeimas sēdē otrajā lasījumā;

- noteikt priekšlikumu iesniegšanas termiņu trešajam lasījumam – 20. janvāri.

**3. Grozījumi Mobilizācijas likumā (360/Lp13) 3. lasījums.**

**J.Rancāns** informē, ka par šo likumprojektu saņemti 6 priekšlikumi. Aicina sākt tos izskatīt. Dod vārdu Aizsardzības ministrijas pārstāvjiem.

**Nr. 1** – Aizsardzības ministrijas parlamentārā sekretāra M.Staķa priekšlikums – izteikt likumprojekta 2. pantu “Likuma mērķi” precizētā redakcijā.

**M.Mežulis** paskaidro, ka visi AM priekšlikumi ir tehniska rakstura; tie ir arī saskaņoti ar Saeimas Juridisko biroju. Šie priekšlikumi uz 2. lasījumu netika iesniegti laika trūkuma dēļ. Nr. 1 – tiek piedāvāts precizēt terminoloģiju atbilstoši likumprojekta 1. pantā lietotajai.

**L.Millere** atbalsta iesniegto redakciju.

**J.Ādamsons** vēlas skaidrojumu par to, kas izstrādā aizsardzības industrijas attīstības politiku.

**M.Mežulis** paskaidro, ka tas ir AM pienākums, tas ietverts likumprojekta 1. pantā. Pamatojums atrodams K.Kariņa valdības deklarācijā, būs ietverts jaunajā Valsts aizsardzības koncepcijā; atrodams arī AM Nolikumā.

*Notiek diskusija.*

**Komisija nolemj atbalstīt priekšlikumu Nr.1.**

**Nr. 2** – Aizsardzības ministrijas parlamentārā sekretāra M.Staķa priekšlikums – likumprojekta 4. panta redakcionāls precizējums.

**Komisija nolemj atbalstīt priekšlikumu Nr.2.**

**Nr. 3** – Aizsardzības ministrijas parlamentārā sekretāra M.Staķa priekšlikums - izslēgt likumprojekta 5. pantu.

**Komisija nolemj atbalstīt priekšlikumu Nr.3.**

**Nr. 4** – Aizsardzības ministrijas parlamentārā sekretāra M.Staķa priekšlikums – grozīt likumprojekta 6. panta redakciju un pantu numerāciju.

**Komisija nolemj atbalstīt priekšlikumu Nr.4.**

**Nr. 5** – Saeimas Juridiskā biroja priekšlikums – jauna likuma 10.1 panta redakcija.

**L.Millere** izskaidro jauno redakciju. Atsaucas uz likumprojekta 1. lasījumā apspriesto attiecībā uz pielaižu valsts noslēpumam piešķiršanas nosacījumiem. Informē, ka ir sagatavota jauna panta 2.daļas redakcija (uz lapas).

*Notiek diskusija par priekšlikumiem Nr.5, Nr.6 un Juridiskā biroja jauno redakciju. Viedokļus izsaka J.Ādamsons, L.Millere, M.Mežulis, J.Rancāns, Ē.Cinkus un M.Staķis. Komisija vienojas par jauna – komisijas priekšlikuma redakciju.*

Komisija nolemj **daļēji atbalstīt** priekšlikumu Nr.5 un ietvert to jaunā komisijas priekšlikumā.

**Nr. 6** – Aizsardzības ministrijas parlamentārā sekretāra M.Staķa priekšlikums – jauna likuma 10.1 panta redakcija (likumprojekta 7. pants).

Komisija nolemj **daļēji atbalstīt** priekšlikumu Nr.6 un ietvert to jaunā komisijas priekšlikumā.

**J.Ādamsons** iesaka likumā ietvert vēl papildus precizējumus par AM atbildību aizsardzības industrijas politikas izstrādē.

**J.Rancāns** aicina atbalstīt likumprojektu trešajam lasījumam.

*Deputātiem nav iebildumu.*

**LĒMUMS:**

**-** atbalstītlikumprojektu “Grozījumi Mobilizācijas likumā”(Nr.360/Lp13) un virzīt izskatīšanai Saeimas sēdē trešajā lasījumā.

**4. Grozījumi Karatiesu likumā (504/Lp13) 1. lasījums.**

J.Rancāns informē, ka šo likumu komisija izskata, kā līdzatbildīgā; atbildīgā ir Juridiskā komisija. Dod vārdu Tieslietu ministrijas pārstāvjiem.

I.Gaile informē komisiju par izskatāmā likumprojekta būtību. Likumprojekta izstrādē darba grupā piedalījās valsts drošības iestāžu pārstāvji, notika vienošanās par likumā papildus ietveramo regulējumu.

Likumprojekta mērķis ir nodrošināt saskaņotus grozījumus atbilstoši likumprojektam “Grozījumi likumā “Par ārkārtējo situāciju un izņēmuma stāvokli”’, atrunāt karatiesu tiesneša statusu, atbildību, garantijas, karatiesu tiesnešu reģistra aktualizēšanu, kā arī noteikt izņēmuma piekritību gadījumos, kad lietas materiāli satur valsts noslēpuma objektu.

*Notiek diskusija. J.Ādamsons uzdod precizējošus jautājumus. L.Millere norāda uz iespējamām problēmām kara stāvokļa gadījumā, aicina izdarīt precizējumus turpmākajos lasījumos.*

**J.Rancāns** aicina konceptuāli atbalstīt likumprojektu “Grozījumi Karatiesu likumā” (504/Lp13) un par šo lēmumu informēt Juridisko komisiju.

*Deputātiem nav iebildumu.*

**LĒMUMS:**

- konceptuāliatbalstītlikumprojektu “Grozījumi Karatiesu likumā”(Nr.504/Lp13) un par to informēt atbildīgo – Juridisko komisiju.

5. Dažādi.

**J.Rancāns** informē, ka deputātiem ir izdalīta Tieslietu ministrijas vēstule par ģenerālprokurora ievēlēšanas kārtību. Aicina komisiju ar to iepazīties; informē, ka šis jautājums tiks izskatīts 18. decembra sēdē.

**J.Rancāns** pateicas uzaicinātajām personām par dalību sēdē un slēdz sēdi.

Sēde pabeigta plkst. 11.10.

Komisijas priekšsēdētājs J.Rancāns

Komisijas sekretārs E.Šnore

Protokolētāja I.Silabriede